Erediens 08 Oktober. Teks: Johannes 4; Heidelbergse Kategismus Sondag 25. Waar kom geloof vandaan?
Ons weet nou dat ons slegs deur die geloof deel aan Christus en al sy weldade kan kry, ja dat daardie geloof ook lei tot ’n lewe van dankbaarheid, maar waar kom so ’n geloof dan vandaan? Dit is met hierdie belangrike vraag dat die Heidelbergse Kategismus die afdeling oor die heilige Sakramente vir ons inlei.
En hoekom? Omdat die sakramente naas die verkondiging van die Woord genademiddele is waardeur Christus se weldade aan ons bemiddel word. Die bediening van die Woord en sakramente is die middele wat die Heilige Gees gebruik om geloof in ons harte te werk. By die sakramente is Christus werklik teenwoordig, deur Sy Gees. Jy hoef nie meer na Jerusalem of Gerisimberg te gaan nie, maar na Christus wie se weldade bemiddel word deur die prediking van die Woord en die gebruik van die sakramente. Met Christus se kruisiging en opstanding het die uur gekom waar ons die Vader in Gees en waarheid aanbid.
Daar is egter niks skouspelagtig aan ware aanbidding nie. Ware aanbidding is aanbidding volgens die Skrifte. Aanbidding soos wat Christus wat die Woord is, beveel. Niks behalwe die lewende Woord van God mag bly nie – nie menslike gesag nie, nie kerklike vergaderings en hulle besluite nie, nie menslike dogmas en uitsprake en opvattings en beskouings nie, en sekerlik nie kerklike vorms en praktyke en gewoontes nie, om van musiek en liedere en gebede en style en musiekinstrumente en kleding en simboliek en kuns nie eens te praat nie. Ware aanbidding gaan nie om watter kleredrag of watter musiekinstrumente of die gebruik van watter tegnologie of simbole en kerse en kuns of watter formele en uiterlike saak ook al nie. Ons kan die blote uiterlikhede alles verander of hulle dalk nie verander nie maar ons moet liefs nie uit ons veranderings of ons nie-veranderings aflei dat ons daardeur noodwendig al besig was met aanbidding nie.
Mag ons in hierdie 500 jaar herdenking van die Reformasie ook weer hieraan vashou: ware aanbidding is deur Christus alleen, deur Sy Woord alleen. Aan Hom kry ons deel deur die prediking van Sy Woord en die bediening van die sakramente wat Hy ingestel het. Dit is ons Gereformeerde erfenis; dit is aanbidding in Gees en waarheid en die Vader soek mense wat Hom soe aanbid.